input: KOMISJONI MÄÄRUS (EL) nr 737/2014,
  24. juuni 2014,
  millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses 2-fenüülfenooli, kloromekvaadi, tsüflufenamiidi, tsüflutriini, dikamba, fluopikoliidi, flutriafooli, fosetüüli, indoksakarbi, isoprotiolaani, mandipropamiidi, metaldehüüdi, metkonasooli, fosmeedi, pikloraami, propüsamiidi, püriproksüfeeni, saflufenatsiili, spinosaadi ja trifloksüstrobiini jääkide piirnormidega teatavates toodetes või nende pinnal
  (EMPs kohaldatav tekst)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
  ning arvestades järgmist:
  (1)
  2-fenüülfenooli, indoksakarbi ja metkonasooli jääkide piirnormid on kehtestatud määruse (EÜ) nr 396/2005 II lisas. Kloromekvaadi, tsüflutriini, propüsamiidi ja trifloksüstrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Tsüflufenamiidi, dikamba, fluopikoliidi, flutriafooli, fosetüüli, isoprotiolaani, mandipropamiidi, metaldehüüdi, fosmeedi, pikloraami, püriproksüfeeni ja spinosaadi jääkide piirnormid on sätestatud määruse (EÜ) nr 396/2005 III lisa A osas. Saflufenatsiili jääkide piirnormi ei ole eraldi sätestatud ning ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikimisi väärtust 0,01 mg/kg.
  (2)
  Seoses kasutusloa andmisega toimeainet kloromekvaat sisaldava taimekaitsevahendi kasutamiseks pirnide, teraviljade ja loomse päritoluga toodete puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.
  (3)
  Tsüflufenamiidi kohta esitati selline taotlus maasikate ja paprikate puhul. Tsüflutriini kohta esitati selline taotlus maapirni puhul. Dikamba kohta esitati selline taotlus maitsetaimede ja taimeteede (õied ja lehed) puhul. Fluopikoliidi kohta esitati selline taotlus humala puhul. Fosetüüli kohta esitati selline taotlus kiivi, kartuli ja maitseainete puhul. Indoksakarbi kohta esitati selline taotlus kaunadega ubade ja sinepiseemnete puhul. Mandipropamiidi kohta esitati selline taotlus tomatite puhul. Metaldehüüdi kohta esitati selline taotlus ubade (värsked ja kuivatatud) ja herneste (värsked ja kuivatatud) puhul. Metkonasooli kohta esitati selline taotlus odra ja kaera puhul. Fosmeedi kohta esitati selline taotlus tsitrusviljade ja õunviljade puhul. Pikloraami esitati selline taotlus rapsiseemnete ja sinepiseemnete puhul. Propüsamiidi kohta esitati selline taotlus taimeteede (lehed, õied ja juured) puhul. Spinosaadi kohta esitati selline taotlus koodi 0154000 all olevate marjade ja väikeste puuviljade ning loomsete saaduste puhul. Trifloksüstrobiini kohta esitati selline taotlus mädarõika, juurpeterselli ja portulaki puhul.
  (4)
  Vastavalt määruse (EÜ) nr 396/2005 artikli 6 lõikele 2 ja lõikele 4 on esitatud taotlus saflufenatsiili kasutamiseks apelsinide, sidrunite, greipide, mandlite, pekanipähklite, õunte, pirnide, virsikute, ploomide, kirsside, viinamarjade, banaanide, mango, kartuli, kaunviljade, suhkrumaisi, maisi, nisu, riisi, odra, kaera, rukki, sorgo, hirsi, suhkruroo, kuivatatud ubade ja herneste, sojaubade, päevalilleseemnete, puuvillaseemnete ja kohviubade puhul. Taotluse esitaja väitis, et kõnealuse aine Ladina-Ameerikas, USAs ja Kanadas lubatud kasutusviisi puhul jäävad nimetatud toodetesse määruses (EÜ) nr 396/2005 sätestatud jääkide piirnormidest suuremad jäägid, mistõttu tuleks kehtestada suuremad jääkide piirnormid, et hoida ära kaubandustõkete tekkimine nimetatud toodete importimise korral.
  (5)
  Sellised taotlused esitati ka fluopikoliidi kasutamise kohta juurviljade ja mugulköögiviljade puhul ning flutriafooli kasutamise kohta õunviljade, kirsside, virsikute ja ploomide puhul. Mõlemal juhul väidavad taotluse esitajad, et kõnealuste ainete USAs lubatud kasutusviisi puhul jäävad nimetatud toodetesse määruses (EÜ) nr 396/2005 sätestatud jääkide piirnormidest suuremad jäägid, mistõttu tuleks kehtestada suuremad jääkide piirnormid, et hoida ära kaubandustõkete tekkimine nimetatud toodete importimise korral. Püriproksüfeeni kohta esitati selline taotlus luuviljade puhul. Taotluse esitaja väitis, et kõnealuse aine USAs ja Jaapanis lubatud kasutusviisi puhul jäävad nimetatud toodetesse määruses (EÜ) nr 396/2005 sätestatud jääkide piirnormidest suuremad jäägid, mistõttu tuleks kehtestada suuremad jääkide piirnormid, et hoida ära kaubandustõkete tekkimine nimetatud toodete importimise korral.
  (6)
  Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.
  (7)
  Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige tarbijatele ja kui vaja, ka loomadele avalduvat ohtu, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
  (8)
  Toiduohutusamet on oma põhjendatud arvamustes jõudnud järeldusele, et seoses fosetüüli kasutamisega kartulite puhul, propüsamiidi kasutamisega taimeteedes kasutatavate juurte puhul, püriproksüfeeni kasutamisega aprikooside puhul ja trifloksüstrobiini kasutamisega portulaki puhul ei olnud esitatud andmed piisavad uue jääkide piirnormi kehtestamiseks. Jääkide kehtivad piirnormid peaksid seepärast jääma samaks.
  (9)
  Seoses spinosaadi kasutamisega väikeste puuviljade ja marjade puhul tegi toiduohutusamet järelduse, et esitatud andmed on piisavad uue jäägi piirnormi kehtestamiseks sisetingimustes.
  (10)
  Kloromekvaadi jäägi piirnorm pirnide puhul kehtestati kuni 31. juulini 2014, et võtta arvesse kloromekvaadi jääkide ülekandumist varem lubatud kasutuse tõttu pirnipuudel. Kuna seireandmed näitavad, et ikka veel leitakse määramispiiri ületavat jääkide sisaldust, on asjakohane pikendada kõnealuse jäägi piirnormi kehtivust kuni sellise määruse jõustumiseni, milles vaadatakse läbi kehtivad kloromekvaadi jääkide piirnormid.
  (11)
  Fosetüüli osas põhjendas toiduohutusamet oma põhjendatud arvamust kehtestatava jääkide määratlusega, mille kohta tehti ettepanek kehtivate piirnormide läbivaatamise raames vastavalt määruse (EÜ) nr 396/2005 artiklile 12. Kuna muudel ainetel, mille jääkide piirnormid on praegu läbivaatamisel, on fosetüüliga ühine metaboliit, on asjakohane säilitada praegune jäägi määratlus seni, kuni nende ainete läbivaatamine on lõpule viidud. Seepärast palus komisjon, et toiduohutusamet soovitaks jääkide piirnormid vastavalt praegu kehtivale jääkide määratlusele. Toiduohutusamet soovitas kehtestada jääkide piirnormiks 150 mg/kg kiivide ja 400 mg/kg vürtside puhul.
  (12)
  Muude taotluste kohta tegi toiduohutusamet järelduse, et kõik andmete suhtes kehtivad nõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt hinnangule, mis põhineb Euroopa 27 spetsiifilise tarbijarühma kokkupuutel. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete suures koguses tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
  (13)
  2-fenüülfenooli jääkide piirnormid tsitrusviljades on kehtestatud kuni 30. septembrini 2014, kui esitatakse andmed ja hinnang tsitrusviljadel jääkidega tehtud kahe lisakatse ning kehtivate ladustamisstabiilsuse uuringute kohta. Kõnealused katsed ja andmed esitati 2012. aasta märtsis Hispaaniale, kes on selle aine referentliikmesriik. Hispaania hindas kõnealuseid andmeid ja koostas hindamisaruande, mis esitati komisjonile 18. juulil 2012. Selleks et toiduohutusametil oleks kõnealuse aruande hindamiseks ja komisjonil otsuse tegemiseks piisavalt aega, on asjakohane pikendada kõnealuste jääkide piirnormide kehtivusaega kuni määruse jõustumiseni, millega vaadatakse läbi 2-fenüülfenooli kehtivad jääkide piirnormid.
  (14)
  Seoses isoprotiolaaniga riisi puhul paluti taotlejal esitada hindavale liikmesriigile, ametile ja Euroopa Komisjonile 31. detsembriks 2013 uuringud isoprotiolaani omaduste kohta küpsetamisel/keetmisel. Need andmed esitati tähtajaks ning nii hindav liikmesriik kui ka toiduohutusamet järeldasid, et ei ole vaja muuta kehtivat jääkide piirnormi.
  (15)
  Codex alimentarius'e komisjon (3) võttis 7. juulil 2012 vastu codex'i jääkide piirnormid (CXLid) saflufenatsiili jaoks söödava rupsi (imetajad) ja rapsiseemnete puhul. Kõnealused CXLid on liidu tarbijate jaoks ohutud ning tuleks seetõttu lisada jääkide piirnormina (4) määrusesse (EÜ) nr 396/2005.
  (16)
  Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
  (17)
  Määrust (EÜ) nr 396/2005 tuleks seepärast vastavalt muuta.
  (18)
  Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
  ON VASTU VÕTNUD KÄESOLEVA MÄÄRUSE:
  Artikkel 1
  Määruse (EÜ) nr 396/2005 II ja III lisa muudetakse vastavalt käesoleva määruse lisale.
  Artikkel 2
  Käesolev määrus jõustub kahekümnendal päeval pärast selle avaldamist Euroopa Liidu Teatajas.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 24. juuni 2014